**Հ Ի Մ Ն Ա Վ Ո Ր Ո Ւ Մ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՓԵՏՐՎԱՐԻ 16-Ի N 142-Ն ՈՐՈՇՄՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ»**

**ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Ընթացիկ իրավիճակը և իրավական ակտի ընդունման անհրաժեշտությունը**

Ներկա պահին Հայաստանի Հանրապետության կառավարության 2017 թվականի փետրվարի 16-ի N 142-Ն որոշմամբ սահմանված դրոշմման կարգի համաձայն կանոնակարգվում են գյուղատնտեսական կենդանիների սպանդից գոյացած մթերքի և որսի կենդանիների սպանդից գոյացած մսեղիքի անասնաբուժական դրոշմման հետ կապված հարաբերությունները: Հիմք ընդունելով այն հանգամանքը, որ Հայաստանի Հանրապետությունում գործող օրենսդրության համաձայն իրացման ենթակա են միայն սպանդանոցային ծագում ունեցող կենդանական ծագման մթերքը և հումքը, որը հավաստվում է N 5 ձևի անասնաբուժական վկայականով, որն իր մեջ արդեն իսկ պարունակում է սպանդանոցում իրականացված անասնաբուժասանիտարական փորձաքննության արդյունքները, հետևաբար՝ մսի անասնաբուժասանիտարական դրոշմման անհրաժեշտությունը բացակայում է: Միևնույն ժամանակ, մսի դրոշմման նոր իրավակարգավորումները սահմանվելու են կենդանիների սպանդին ներկայացվող նոր պահանջների շրջանակներում՝ այդ պահանջները ներառելով Հայաստանի Հանրապետության կառավարության 2006 թվականի հունիսի 29-ի N 993-Ն որոշման մեջ:

**2**. **Առաջարկվող կարգավորման բնույթը**

Նախագծով առաջարկվում է ուժը կորցրած ճանաչել Հայաստանի Հանրապետության կառավարության 2017 թվականի փետրվարի 16-ի N 142-Ն որոշումը՝ մսի դրոշմմանը ներկայացվող պահանջները սահմանվելով Հայաստանի Հանրապետության կառավարության 2006 թվականի հունիսի 29-ի N 993-Ն որոշմամբ։

**3.Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ վարչապետի աշխատակազմի տեսչական մարմինների աշխատանքների համակարգման գրասենյակի և Սննդամթերքի անվտանգության տեսչական մարմնի կողմից։

**4. Ակնկալվող արդյունքը**

Նախագծի ընդունման արդյունքում հնարավոր կլինի սպանդանոցում դրոշմման միջոցով ապահովել սպանդանոցային ծագման մթերքի հետագծելիության և նույնականացման գործընթացը։

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

 Նախագիծը վերոնշյալ փաստաթղթերի հետ փոխկապակցված չէ։

**6. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխության մասին.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական և տեղական ինքնակառավարման մարմինների բյուջեներում ծախսերի և եկամուտների էական ավելացում և նվազեցում չի նախատեսվում:

**7. Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք.**

Նախագծի ընդունումն առաջացնում է փոփոխություն Հայաստանի Հանրապետության կառավարության 2006 թվականի հունիսի 29-ի N 993-Ն որոշման մեջ: